Preżentament, is-sistema edukattiva ta' pajjiżna ddur madwar l-istampa ta' student tipiku. Min ikollu neċessitajiet oħra ma jkollux għażla ħlief li jipprova jadatta u jlaħħaq m'oħrajn. Dan mhux ġust. Jeħtieġ aġġornament tas-sistema edukattiva biex din tkun aċċessibbli għal kulħadd. F'kuntest tal-awtiżmu, għandna student b'moħħ li jaħdem b'mod differenti, u dan jirrifletti l-bżonn li jkollna metodi ta' tagħlim differenti biex jgħinu dawn l-istudenti. Jekk dan ma jseħħx, se nkomplu nitilfu għexieren ta' żgħażagħ milli javvanzaw fl-istudju u t-taħriġ għax l-ambjent ta' tagħlim ikun ta' tfixkil minflok t'għajnuna. Matul il-konferenza li organizzajt dwar l-awtiżmu u d-diffikultajiet li studenti b'din il-kundizzjoni jaffaċċjaw partikolarment fl-edukazzjoni, ġie nnutat li ħafna mill-istudenti b'kundizzjoni tal-awtiżmu jħaddmu lingwa waħda. Ġeneralment jitgħallmu l-Ingliż u jsibu diffikultà biex jitgħallmu l-Malti fl-istess ħin, għaldaqstant isibu diffikultajiet biex javvanzaw fil-ħajja edukattiva tagħhom. Dan mhux għax mhumiex intelliġenti, jew għax mhumiex kapaċi jispeċjalizzaw f'xi suġġetti tal-għażla tagħhom, iżda minħabba n-nuqqas ta' flessibilità fis-sistema edukattiva tagħna. Infatti, matul il-konferenza ħadt ħafna gost nisma l-istorja ta' tifel b'awtiżmu li filwaqt li sab diffikultajiet kbar biex jitgħallem il-Malti, ħa interess fil-lingwa Ċiniża u rnexxielu jimxi 'l quddiem fit-tagħlim ta' din il-lingwa. Jien irrid naħdem biex ikollna aktar stejjer ta' suċċess bħalma kien dan il-każ. Hawnhekk naħtaf l-opportunità biex nappella għal sistema aktar flessibbli biex aktar studenti jagħmlu l-eżamijiet tal-MATSEC b'suċċess. Ħafna studenti bi profil ta' dyslexia jsibu diffikultà biex isegwu l-istess format tal-karta tal-eżami u dan jaffettwawhom fil-konċentrazzjoni. Għal xi wħud huwa aktar diffiċli li jaqraw minn fuq il-karta tal-eżami bajda bi kliem iswed fuqha u għalhekk jekk il-karta tkun ikkulurita jkun ferm aħjar għalihom li jsegwu. Fil-konferenza kien hemm ukoll l-appell ta' diversi ġenituri li bħalma studenti barranin li ma jkunux jafu l-lingwa Maltija jiġu aċċettati biex jistudjaw fl-Università ta' Malta, għandu jiġi aċċertat li l-bibien ikunu miftuħa għall-istudenti Maltin kollha biex javvanzaw fl-istudji tagħhom. Dawn huma biss uħud mis-suġġerimenti li jistgħu jagħmlu tassew differenza għal dawn l-istudenti. Nittama li l-istrateġija nazzjonali għall-awtiżmu li għad trid tidħol fis-seħħ, tindirizza dawn l-aspetti u tagħmel tassew differenza fil-ħajja ta' dawn il-persuni. Jeħtieġ stateġija simili anke fuq livell Ewropew, biex din tinkoraġġixxi aktar riċerka u studji dettaljati biex jirrakkomandaw l-użu tal-aqwa prattiċi bbażati fuq l-evidenza xjentifika. Dan hu suġġett għal qalbi għaliex naf l-isfidi li jkollhom jaffaċċjaw dawn l-istudenti u l-familjari tagħhom, u għalhekk organizzajt din il-konferenza biex inlaqqa' l-politiċi responsabbli ma' akkademiċi u ġenituri ta' studenti bl-awtiżmu. Kif għedt dakinhar, se nibqa' kommessa li nservi ta' vuċi għal dawn il-familjari, biex nassigura li bħala soċjetà nkunu qed nagħtu l-għodda kollha meħtieġa biex dawn it-tfal jirnexxu huma wkoll.